KBANK ฝรั่งกลับมาซื้อ
KBANK ราคาหุ้นวิ่งขึ้นร้อนแรงมา 3 วันติดต่อกัน ล่าสุดเมื่อวานนี้ บวก 3 บาท ปิดที่ 121.00 บาท ท่ามกลางมูลค่าการซื้อขายอันดับ 1
KBANK ราคาหุ้นวิ่งขึ้นร้อนแรงมา 3 วันติดต่อกัน ล่าสุดเมื่อวานนี้ บวก 3 บาท ปิดที่ 121.00 บาท ท่ามกลางมูลค่าการซื้อขายอันดับ 1
26 ส.ค. 2564

ธนาคารกสิกรไทย หรือ KBANK ราคาหุ้นวิ่งขึ้นร้อนแรงมา 3 วันติดต่อกัน
เริ่มจากวันที่ 20 ส.ค. 2564 บวก 2.50 บาท ปิด 108.50 บาท
วันที่ 23 ส.ค. บวก 9.50 บาท ปิด 118.00 บาท
ส่วนวันที่ 24 ส.ค. ปิดที่ 118.00 บาท ราคาไม่เปลี่ยนแปลง
ล่าสุดเมื่อวานนี้ บวก 3 บาท ปิดที่ 121.00 บาท ท่ามกลางมูลค่าการซื้อขายอันดับ 1 หรือ 6,090 ล้านบาท
ราคาหุ้น KBANK ที่วิ่งขึ้นมา
สอดรับการกลับเข้ามาของนักลงทุนต่างประเทศที่ซื้อสุทธิในตลาดหุ้นไทยมาแล้ว 3 วันติดต่อกัน
ล่าสุดวานนี้ 3,606 ล้านบาท
ก่อนหน้านี้ ราคาหุ้นแบงก์กสิกรไทย ร่วงลงมาจากระดับ 140-145 บาท นับจากช่วงต้นเดือน เม.ย.2564
ราคาหุ้นเป็นขาลงชัดเจน จากการถูกขายทิ้งที่น่าจะมาจากพอร์ตนักลงทุนต่างประเทศ
ราคาหุ้นถูก “กด” ลงมาเรื่อย ๆ และมาสร้างฐานบริเวณ 101.00 – 108.00 บาท ในช่วงต้นเดือน ส.ค. 2564 ก่อนจะดีดกลับอย่างแรงในช่วง 3-4 วันที่ผ่านมา
แบงก์กสิกรไทย จัดเป็นหุ้นเด่นสุดในกลุ่มธนาคาร
ก่อนหน้านี้ มีการวิเคราะห์กัน
หากนักลงทุนต่างประเทศเริ่มกลับมา
จะมีหุ้นกลุ่มไหน และตัวไหนบ้างที่เป็นเป้าหมายของนักลงทุนต่างประเทศ
และแบงก์กสิกรไทยเป็นหนึ่งในหุ้นเป้าหมายของต่างชาติ
ตัวเลขสำคัญทางการเงินของกสิกรไทยล่าสุด หนี้ที่ไม่ก่อให้เกิดรายได้ยังค่อนข้างทรงตัวจากกำไรไตรมาส 1/2564 ที่ 3.95%
อัตราส่วนสำรองต่อหนี้ที่ไม่ก่อให้เกิดรายได้ หรือ NPL Coverage Ratio อยู่ที่ระดับ 154%
และ Capital Adequacy Ratio หรือ CAR อยู่ที่ระดับ 18.2% และในจำนวนดังกล่าว เป็นส่วนของเงินกองทุนขั้น 1 หรือ Tier อยู่ที่ 15.8%
หลังการแจ้งผลประกอบการล่าสุดของกสิกรไทย
แม้นักวิเคราะห์จากบริษัทหลักทรัพย์ส่วนใหญ่จะปรับลดประมาณการกำไร และราคาเป้าหมายลงมา
ทว่า ทั้งหมดต่างยังคงแนะนำ “ซื้อ” หุ้น กสิกรไทย
มีราคาเป้าหมายสูงสุด 195.00 บาท และต่ำสุด 135.0 บาท และ IAA Consensus Target Price อยู่ที่ 161.00 บาท
ช่วงที่ราคาหุ้นกสิกรไทยปรับลง
แนวรับสำคัญคือ 100.00 บาท
ราคาลงมาอยู่บริเวณดังกล่าวอยู่หลายครั้งในช่วงที่ต่างชาติปรับพอร์ต
แต่ไม่มีครั้งไหนที่หลุดจากระดับ 100.00 บาท
ก่อนที่จะมีการดักซื้อกลับของนักลงทุนต่างชาติล่าสุด
มีคำถามว่า ต่างชาติจะซื้อหุ้นกสิกรไทยเพิ่มไปมากน้อยแค่ไหน
คำถามว่าคงยากที่จะตอบ
เพราะการซื้อของต่างชาติในรอบล่าสุด ยังไม่เห็นสัญญาณ (ชัดเจน) ว่า จะกลับมาจริงจัง หรือซื้อต่อเนื่องแบบแรลลี่หรือไม่
มีคำแนะนำว่า ในระยะสั้น หุ้นกสิกรไทยอาจเผชิญกับแรงขายทำกำไร
หลังจากในช่วง 4 วันที่ผ่านมาราคาวิ่งขึ้นมาแล้ว 14.15% หรือจาก 106.00 บาท มาล่าสุดวานนี้ปิด 121.00 บาท
แบงก์กสิกรไทย หลังแจ้งผลประกอบการงวดครึ่งปีแรก
ผ่านมาถึงวานนี้ ยังไม่ได้แจ้งเกี่ยวกับการจ่ายเงินปันผลระหว่างกาล
ส่วนนักวิเคราะห์ดีดลูกคิดคำนวณคาดการณ์ออกมา
กสิกรไทย น่าจะจ่ายเงินปันผลระหว่างกาลที่ 1.66 บาทต่อหุ้น โดยมีนโยบายจ่ายเงินปันผลหรือ Payout  ไม่เกิน 20% จากกำไรต่อหุ้น หรือ EPS ที่ 8.24 บาท
ขณะที่ทั้งปีคาดว่าจะจ่าย 3.0 บาทต่อหุ้น คิดเป็น Dividend Yield ที่ 3%
หากจะ “ซื้อ” หุ้นกสิกรไทยรอบนี้
อาจจะต้องรอจังหวะย่อตัว